Ruddock, Frances (2012-12)
Thesis (M Social Work)--Stellenbosch University, 2012.
AFRIKAANSE OPSOMMING: Wynplase in die Wes-Kaap vorm een van die pilare van die streek se ekonomie. Die maatskaplike probleme wat onder plaaswerkers en hul gesinne voorkom, het oor die eeue heen saam met die wynbedryf ontwikkel. Dit behels die unieke kombinasie van sosiale, ekonomiese en politieke omstandighede met betrekking tot die landelike bewoners van die Wes-Kaap, wat 'n uitdaging stel en 'n produktiewe toekoms belemmer. Die intervensies op die Solms-Delta wynlandgoed bemagtig die gemeenskap op die plaas en bied dus 'n voorbeeld vir sosiale hervorming. Kapasiteitsontwikkelingsinisiatiewe is sentraal tot die bestuursplan van die plase. Die aanstelling van 'n voltydse maatskaplike werker was 'n belangrike addisionele hulpbron om sosiale hervorming op die plaas te bewerkstellig. Die huidige studie ondersoek die evolusie van 'n benadering wat die sosiale ontwikkelingsperspektief van maatskaplike-werkteorie betrek. Hierdie studie is 'n voorbeeld van die metodes wat gebruik kan word om 'n sterker kapasiteit vir gemeenskapsontwikkeling te ontwikkel. Die doel van die studie was om 'n begrip vanuit 'n maatskaplike ontwikkelingsperspektief-oogpunt te verkry van die aard van kapasiteitsbou-inisiatiewe op die wynplaas onder oorsig. Om die sosiale dinamika van die plaaswerkergemeenskap se ontwikkeling aan die lig te bring, het die studie 'n oorsig van die historiese herkoms van die plaaswerkers onderneem. Tweedens, het die studie 'n oorsig onderneem van die politieke, ekonomiese en wetlike institusionele parameters vir landelike ontwikkeling. 'n Derde deel van die navorsing beskrywe die aard van kapasiteitsbou-inisiatiewe oor die afgelope ses jaar, en hul impak op die maatskaplike ontwikkeling van die teikengemeenskap. Ten slotte, het die studie die impak van die ontwikkeling van plaaslike kapasiteit deur middel van 'n semi-gestruktureerde vraelys en 'n daaropvolgende onderhoud met die 21 deelnemers ondersoek. Die resultate van die navorsing soos in hierdie verslag uiteengesit bied 'n aantal voorbeelde vir maatskaplike werk-ingrypings in landelike gemeenskappe op plase in die Wes-Kaap. Gegewe die sentraliteit van die wynbedryf in die Wes-Kaap, lewer die sukses van die maatskaplike welsynsinisiatiewe op Solms-Delta 'n voorbeeld vir ander gemeenskaps-gebaseerde programme wat uit die lesse van hierdie studie kan baat. Die lokaliteit-ontwikkelingsmodel, met sy klem op insette vanuit die gemeenskap om probleme op te los, bied 'n raamwerk vir die stryd teen die unieke stel uitdagings wat ontstaan het met die begin van kolonialisme en tot aan die einde van apartheid bly voortduur het. Die bemagtigings-omgewing wat op Solms-Delta ontwikkel het, bied insig in die rol van so 'n proses vir die bekamping van die historiese euwels en onregte wat die praktyk van maatskaplike werk so belemmer. Suksesvolle gemeenskapsdeelname vereis navorsing na die dinamika binne spesifieke gemeenskappe, asook al die nodige hulpbronne, om een van Suid-Afrika se mees verarmde sosiale strata te bemagtig.
Please refer to this item in SUNScholar by using the following persistent URL: http://hdl.handle.net/10019.1/71898